Elisabeth Bergstrand-Poulsen
Elisabeth Bergstrand-Poulsen, 1887-1955, svensk forfatter og maler, bosat i Danmark siden ægteskabet i 1917 med billedhuggeren Axel Poulsen. Skildrede i legendens form det smålandske bondelivs traditioner knyttet til årets gang, bl.a. i Värendskvinnor från Långasjö socken (1926), Väven (1936, da. 1941) og Kronen (1937, da. 1940). Hun illustrerede selv sine bøger og er repræsenteret på svenske museer med akvareller, malerier og en gobelin.